Vrou se beweerde moordplan gefnuikDie vrou wou haar vervreemde man glo laat ontvoer en vermoor. (Foto: SAPD) ’n Vrou wat glo saamgesweer het om haar man te laat vermoor is Sondag tydens ŉ gesamentlike operasie by die Indian Centre in Kimberley in die Noord-Kaap in hegtenis geneem. Die 40-jarige vrou het na bewering sluipmoordenaars gehuur om van haar vervreemde man ontslae te raak. Haar beweerde moordplan is egter in die wiele gery toe die sluipmoordenaars wat sy glo wou huur in werklikheid polisiebeamptes was. Luidens ŉ verklaring wat Sondag deur die polisie uitgereik is, het die Valke die vrou ŉ week lank dopgehou en bewyse ingesamel. Sy sal na verwagting Maandag in die Kimberley-landdroshof verskyn.